Norgesmesterskapet i friidrett

Norgesmesterskap (NM) i friidrett består av en rekke arrangementer som arrangeres årlig i regi av Norges Friidrettsforbund (NFIF). Klubber tilknyttet NFIF søker om å få være arrangører. Unntaket har vært innendørsmesterskapet, som til og med 2010 ble holdt fast ved nasjonalanlegget, Stangehallen, men fra 2011 inngår også dette arrangementet i søknadsprosessene. 

Hovedmesterskapet er det mest ettertraktede norgesmesterskapet i friidrett, siden dette kan gi arrangementsstedet god publisitet gjennom TV-dekning og medieoppmerksomhet. Effektive arrangement kan også gi gode økonomiske overskudd til klubben(e). Under hovedmesterskapet deles det ut kongepokaler til beste resultat for kvinner og menn.

Det arrangeres også NM i friidrett for junior hvor konkurreres i to klasser for kvinner og menn, en juniorklasse til og med 19 år, og en klasse til og med 22 år. For aldersbestemte årstrinn arrangeres ungdomsmesterskapet, omtalt som ungdoms-NM. UM-klassene er 15 år, 16 år, 17 år og 18 + 19 år i en klasse.

De ulike mesterskapene 

 Hovedmesterskapet (hoved-NM) foregår utendørs på et friidrettsstadion, og kårer Norges beste i de individuelle friidrettsøvelsene innen hopp, løp og kast for kvinner og menn, samt 1000 meter stafett i tillegg. Fra 2009 ble også kappgang på bane innlemmet i det ordinære programmet under hovedmesterskapet. Tidligere hadde kappgang satt opp egne kongepokaler selv om baneløpene var samtidig med friidrettens hovedmesterskap. I forbindelse med mesterskapet arrangerer NFIF også NM i rullestolløp på bane for medlemmer i Norges Funksjonshemmedes Idrettsforbund. 
 NM i mangekamp kårer Norges beste i sjukamp for kvinner og i tikamp for menn.
NM i maraton for kvinner og menn.
 NM i halvmaraton for kvinner og menn.
 NM i banestafetter arrangeres for lag i 4 x 100 m og 4 x 400 m samt 4 x 800 m for kvinner, og 4 x 1500 m for menn. 
 NM i terrengløp kort løype, med 2 km for kvinner og 3 km for menn, arrangeres sammen med NM i terrengstaffetter, for menn og kvinner. Stafettene ble fra 2004 lagt om fra klubblag til kretslag, etter svak deltakelse over flere år.
 NM i terrengløp lang løype, 6 km for kvinner, og 10 km for menn
 NM i motbakkeløp blir tildelt et av de tradisjonelle årlige motbakkeløpene i Norge.
 NM i ultraløp er lengre løp på bane, gjerne sekstimersløp målt i tilbakelagt distanse.
 NM i kappgang landevei arrangeres som eget mesterskap. Til og med 2008 var det mulig å vinne kongepokaler i regi av Norges Gang- og Mosjonsforbund på distansen.
 Innendørsmesterskapet ble arrangert fast i nasjonalanlegget Stangehallen, på Stange i Hedmark til og med 2010. Deretter ble det bygget flere haller med kapasitet til friidrettsøvelser innendørs, og mesterskapet er arrangert flere steder. Det kåres norgesmestre i 60 m, 200 m, 400 m, 800 m, 1500 m, 3000 m, 60 m hekk, høyde, stav, lengde, tresteg, kule, og 4 x 200 m stafett. Her er det like øvelser for kvinner og menn.

Se også 

 Kongepokalvinnere i friidrett (menn) 
 Kongepokalvinnere i friidrett (kvinner)
 Mestvinnende utøvere i NM i friidrett

Eksterne lenker 
 NFIFs nettsider
 Norges Gang- og Mosjonsforbunds nettsider

 
Repeterende arrangementer etablert i 1896